Balatonalmádi Közös Önkormányzati Hivatal
J e g y z ő j e
8220 Balatonalmádi, Széchenyi sétány 1.
Telefon: 88/542-457 Fax: 88/542-412  e-mail:jegyzo@balatonalmadi.hu
Levelezési cím: 8227 Felsőörs, Szabadság tér 2. Tel.: 87/577-210
e-mail: ado@felsoors.hu

					     	    			

		

Tájékoztató a magánfőzéssel kapcsolatosan módosuló jogszabályokról

A jövedéki adóról és a jövedéki termékek forgalmazásának különös szabályairól szóló 2003. évi CXXVII. törvény 2015. január 1-jétől módosításra került. 

A magánfőzés (a magánfőző saját tulajdonú gyümölcsből, saját tulajdonú desztilláló-berendezésen, saját fogyasztásra állítja elő a párlatot) szabályozása több tekintetben változik. 

A magánfőzéshez továbbra sem kell engedélyt kérni, de a magánfőzésre szolgáló desztilláló-berendezést a tulajdonszerzést követő 15 napon belül, illetve amennyiben a berendezés megszerzése 2015. január 1-jét megelőzően történt, 2015. január 15-ig kell bejelenteni a lakóhely szerinti önkormányzati adóhatósághoz.

A jövedéki adóról és a jövedéki termékek forgalmazásának különös szabályairól szóló 2003.évi CXXVII. törvény 67/A.§ (2) bekezdése alapján a bejelentés tartalmazza a magánfőző nevét, lakcímét, adóazonosító jelét, a desztillálóberendezés feletti tulajdonszerzés időpontját, a desztillálóberendezés űrtartalmát és tárolásának, használatának helyét, ha az eltér a magánfőző lakcímétől. 
Egy desztilláló-berendezés több személy tulajdonát is képezheti, ilyenkor a tulajdonosok választása szerint kell bármelyikük lakóhelye szerinti önkormányzati adóhatósághoz megtenni a bejelentést. 
A bejelentkezési nyomtatvány beszerezhető a Balatonalmádi Közös Önkormányzati Hivatal Felsőörsi Kirendeltségének Adóügyi Osztályán, vagy letölthető a www.felsoors.hu honlapról, az Önkormányzat – Letölthető nyomtatványok formanyomtatványai közül.

A saját fogyasztás céljából előállított magánfőzött párlat adómentessége 2015. január 1-jétől megszűnt, és amennyiben a tárgyévben a magánfőző párlatot állít elő, 1000 forint/év átalányadó-fizetési kötelezettsége keletkezik. 
A magánfőzés utáni adóbevallást évente egyszer, az átalányadó-fizetési kötelezettséggel együtt, a tárgyévet követő év január 15-ig kell teljesíteni az önkormányzati adóhatósághoz, első ízben 2016. január 15-éig. 
2015. évtől a magánfőzésre vonatkozó kedvezményes szabályokat csak a gyümölcstermelő magánszemélyek alkalmazhatják, ezért az adóbevallásban nyilatkozni kell arról is, hogy a magánfőző rendelkezik-e gyümölcstermő területtel.
Amennyiben a magánfőző tárgyévben nem állított elő párlatot a berendezésen, nem keletkezik adóbevallási és adófizetési kötelezettsége. 
Az 50 literes mennyiségi korlát túllépése esetén haladéktalanul bejelentést kell tenni a vámhatósághoz és a párlatot a vámhatósággal egyeztetett módon meg kell semmisíteni. 
Az erről szóló bejelentési nyomtatvány szintén letölthető a www.felsoors.hu honlapról, az Önkormányzat – Letölthető nyomtatványok formanyomtatványai közül, de a nyomtatványt a Vámhatósághoz kell eljuttatni.
Az átalányadózás mellett előállított párlat kizárólag a magánfőző, családtagjai vagy vendégei által fogyasztható el, feltéve, hogy értékesítésre nem kerül sor. A magánfőzött párlat kizárólag alkoholtermék-adóraktár részére értékesíthető, mely esetben a desztilláló-berendezés bejelentéséről és az éves átalányadó megfizetéséről kiállított önkormányzati adóhatósági igazolás igazolja a párlat eredetét. 

Felsőörs, 2015. január 8.

        Dr. Hoffmann Gyöngyi 	 
                      jegyző			
    nevében és megbízásából

dr. Könczöl Gábor		
								     kirendeltségvezető